Predkladacia správa

	2. marca 2007 približne o 16:24 hod. došlo k mimoriadnej udalosti vo Vojenskom opravárenskom podniku a. s., Nováky. V uvedenom čase došlo k výbuchu v delaboračnej miestnosti. Výsledkom uvedenej mimoriadnej udalosti sú 3 obete, 5 nezvestných osôb,  1 osoba ťažko ranená a viac ako 40 osôb ľahko zranených a rozsiahle materiálové škody.

Predložený materiál v prvej časti informuje vládu Slovenskej republiky o uvedenej mimoriadnej udalosti a priebehu činnosti kompetentných orgánov pri odstraňovaní následkov tejto tragédie. 
Druhá časť materiálu obsahuje informáciu o možnom odškodnení pozostalých. Navrhuje sa vláde postupovať pri odškodnení analogicky s prípadom odškodnenia pozostalých po obetiach banského nešťastia v Hornonitrianskych baniach Prievidza, a. s., o. z. Baňa Nováky, ktoré schválila vláda Slovenskej republiky uznesením č. 1034 z 13. decembra 2006. To znamená, že minister financií  predloží v súlade s § 10, ods. 3 zákona č. 523/2004 Z. z. o rozpočtových pravidlách verejnej správy návrh na použitie prostriedkov z rezervy vlády na odškodnenie pozostalých uvedenej mimoriadnej udalosti.
Vzhľadom na to, že sa jedná o informatívny materiál tento nebol predmetom medzirezortného pripomienkového konania.